b'\n_START_ARTICLE_\nManuel Machado Godinho jr.\n_START_SECTION_\nLiv\n_START_PARAGRAPH_\nMachado vokste opp i en liten landsby ved siden av flybasen Lajes p\xc3\xa5 Azorene, hvor han fikk oppl\xc3\xa6ring i den sivile delen av Forca A\xc3\xa9rea Portuguesa og var kontoransatt fram til 1963, de siste to \xc3\xa5rene i Lisboa. Gjennom arbeidet p\xc3\xa5 basen ble han kjent med b\xc3\xa5de sentrale kulturelle str\xc3\xb8mninger fra det portugisiske fastland og fikk innblikk i amerikansk kultur, s\xc3\xa6rlig film._NEWLINE_Derfra reiste han til Paris hvor han l\xc3\xa6rte fransk og fulgte forelesninger i filosofi, etnisk og sosial-psykologi ved \xc3\x89cole pratique des hautes \xc3\xa9tudes. I Paris kom han inn i et internasjonalt milj\xc3\xb8 med kunstnere og forfattere, mange i diaspora. Machado begynte \xc3\xa5 skrive litter\xc3\xa6re tekster, teater og poesi p\xc3\xa5 fransk. Publisering utenom gateaviser og egenproduserte magasiner var vanskelig. Han fikk antatt en tekstsamling p\xc3\xa5 et forlag, men manglet finansiering._NEWLINE_Med \xc3\xb8nske om \xc3\xa5 bli n\xc3\xa6rmere kjent med nordeuropeiske tenkem\xc3\xa5ter og levesett, satte han etter sju \xc3\xa5r kursen mot Skandinavia. Han mente Finland og Norge skilte seg mest ut i den sammenheng, som de minst ber\xc3\xb8rte av europeisk urban kultur. Hans forestillinger om Norge var delvis formet av lesning av Knut Hamsun og Sigrid Undset. Reiseplanene brakte ham i f\xc3\xb8rste omgang bare til London. Etter to \xc3\xa5r med sm\xc3\xa5jobber gikk ferden videre._NEWLINE_V\xc3\xa5ren 1973 kom Machado med skip til Norge. Hans f\xc3\xb8rst jobb var i oppvasken ved Hotell Viking i Oslo. Etter hvert fikk han deltidsarbeid som bibliotekar, f\xc3\xb8rst ved Club 7 og senere ved Universitetsbiblioteket i Oslo. Machado var samboer med forfatter Aud Korb\xc3\xb8l.'